Omnibus presentes litteras inspecturis, magister Hugo, curie Senon. officialis, in Domino salutem. Noverint universi quod constituti coram nobis in jure, Odo, clericus, de burgo Sancti-Petri, filius defuncti Terrici, Petrus et Humbertus, filii defuncti Mainardi de burgo Sancti-Petri, Stephanus Aameri, Johannes Bichebot et Garnerius de Taloam, se spontanea voluntate fide media plegios et debitores obligarunt, ad usus et consuetudines Senon., erga religiosos viros abbatem et conventum Sancti-Petri-Vivi Senonensis, de ducentis libris paris., tali tenore quod de illis ducentis libris facient creentum dictorum abbatis et conventus, infra mensem postquam fuerint a predictis abbate et conventu requisiti, nisi Petrus Ribaudus et uxor ejus, infra octabas Penthecostes veniant in presentia domini Senon., et recognoscent se esse homines de corpore ecclesie Sancti-Petri-Vivi Senon., talliabiles, alto et basso, ad voluntatem abbatis Sancti-Petri-Vivi, et nisi in presentia domini Senon. jurent ita esse idem Ribaudus et uxor ejus, et ni faciant componi litteras domini Senon. in quibus etiam litteris continebuntur ea que inferius sunt expressa, scilicet quod si quando diffugerent se vel sua, dictus Petrus Ribaudus et uxor ejus, extra dominium ecclesie Sancti-Petri-Vivi, ubi ecclesia Sancti-Petri-Vivi perdat talliam et servicium et omnem justitiam sibi a dictis Petro Ribaut et ejus uxore debitam, tamquam ab hominibus suis de corpore, vel aliud dominium advocaverint, quod predicti Odo clericus, Petrus et Humbertus, Stephanus Aameri, Johannes Bichebot, Garnerius de Taloam, tenebuntur, erga ecclesiam Sancti-Petri-Vivi, de dictis ducentis libris, et quod ad hoc se spontanee fide media obligarunt, tali etiam pacto quod si aliquem ipsorum, videlicet, Odonis, Petri, Humberti, Stephani, Johannis et Garnerii decedere contigerit, vel in peregrinationem longinquam proficisci, vel alias fieri non solvendo, quocumque modo, quod illi qui remanebunt alium pro illo qui recedet vel decedet, vel alias fiet, non solvendo equalis valoris, ponere tenebuntur in obligatione predicta erga ecclesiam S. Petri, infra mensem postquam fuerint requisiti, vel ex tunc ipsi dictis abbati et conventui ad solutionem dictarum CC lib. tenerentur acsi dicti Petrus Ribaut, et uxor ejus, dominium supradicte ecclesie diffugissent. Actum, anno Domini Mº CCº XXIº, die sabbati post Inventionem Sancte-Crucis.